ใกล้ถึงปีใหม่ 2566 แล้ว ประกันสังคม เตือนผู้ประกันตนรีบใช้สิทธิก่อนสิ้นปีนี้
นางนิยดา เสนีย์มโนมัย ผู้อำนวยการกองนโยบายและแผนงาน สำนักงานประกันสังคมและโฆษกสำนักงานประกันสังคม ย้ำเตือนสิทธิทำฟันฟรีสำหรับผู้ประกันตน มาตรา 33 (ทำงานกับนายจ้าง) และมาตรา 39 (ที่ประกันตนเอง) ว่า สำนักงานประกันสังคมให้สิทธิผู้ประกันตนสามารถทําทันตกรรม หรือทำฟันฟรี โดยการถอนฟัน อุดฟัน ขูดหินปูน และผ่าตัดฟันคุด ในอัตรา 900 บาทต่อปีต่อคน โดยไม่ต้องสำรองจ่าย ซึ่งขณะนี้ใกล้ถึงปีใหม่ 2566 แล้ว ผู้ประกันตนควรรีบใช้สิทธิก่อนสิ้นปีนี้ เพราะสิทธิทำฟันประกันสังคม เป็นสิทธิเฉพาะปี หากไม่ได้ใช้วงเงินดังกล่าวจะไม่ทบยอดในปีถัดไปผู้ประกันตนสามารถเข้าไปใช้สิทธิทำฟันได้ ทั้งโรงพยาบาลรัฐบาล โรงพยาบาลเอกชนและคลินิกทันตกรรมทั่วไปได้ที่เข้าร่วมโครงการ ซึ่งมักจะมีป้ายประชาสัมพันธ์ หรือมีสติกเกอร์ติดเอาไว้หน้าคลินิกว่าสถานพยาบาลแห่งนี้ให้บริการผู้ประกันตนกรณีทันตกรรมทำฟัน ไม่ต้องสำรองจ่าย หากมีข้อสงสัยสอบถามเพิ่มเติมได้ที่ สายด่วนประกันสังคม โทร. 1506 กด 1 ตลอด 24 ชั่วโมง